钦定古今图书集成/明伦汇编/交谊典/第071卷 > 宋册府元龟 > 《秋日饯别序》前人
## 钦定古今图书集成/明伦汇编/交谊典/第071卷 > 宋册府元龟 > 《秋日饯别序》前人

黯然别之销魂，悲哉！秋之为气，人之情也，伤如之何？
极野苍茫，白露凉风之八月；穷途萧索，青山白云之
万里。奏鸣琴，则离鶤别鹤，惊岐路之悲心；来胜地，则
时雨凉风，助他乡之旅思。琴书人物，冀北关西；去马
归轩，云间日下。杨学士天璞自然，地灵无对。二十八
宿，禀太极之一星；六十四爻，受乾坤之两卦。论其器
宇，沧海添江汉之波；序其文章，元圃积烟霞之气。几
神之外，犹是卿云；陶铸之馀，尚同嵇阮。接光仪于促
席，直睹明月生天；响词辩于中筵，但觉清风满座。悠
哉天地含灵有喜愠之容；丘也东西，怅望积别离之
恨。烟霞直视，蛇龙去而泉石空；文酒求朋，贤俊散而
琴歌断。门生饯别，如北海之郡前；高士将归，似东都
之门外。研精麝墨，运思龙章，希存宿昔之资，去启相
思之咏。